ΓΡΑΠΤΗ ΕΡΩΤΗΣΗ E-0106/98 υποβολή: Marjo Matikainen-Kallstrφm (PPE) προς την Επιτροπή (30 Iανουαρίου 1998)

Θέμα: Προβλήματα στον τομέα των ηλεκτρονικών υπολογιστών λόγω της αλλαγής της χιλιετίας

Πολλοί ειδικοί στον τομέα της πληροφορικής έχουν προβλέψει ότι λόγω της αλλαγής της χιλιετίας θα προκληθούν σοβαρά προβλήματα στους ηλεκτρονικούς υπολογιστές σε ολόκληρο το κόσμο λόγω ελλιπούς προγραμματισμού.

Πώς σκοπεύει να αντιμετωπίσει η Επιτροπή τα προβλήματα που θα ενσκήψουν για τις βάσεις δεδομένων της λόγω της αλλαγής της χιλιετίας προκειμένου να εξαλείψει τον κίνδυνο, π.χ., της εξάπλωσης νέων «ιών»;

Απάντηση του κ. Liikanen εκ μέρους της Επιτροπής (25 Μαρτίου 1998)

Το Αξιότιμο μέλος έχει δίκιο να εκφράζει τη σοβαρότητα του προβλήματος σύμφωνα με τον δυνητικό του αντίκτυπο και την κλίμακα αυτού. Αμφότερα τα χαρακτηριστικά υπήρξαν το αντικείμενο ιδιαίτερα επαγγελματικής ανάλυσης και έκθεσης στα μέσα ενημέρωσης κατά τα τελευταία δύο έτη.

Η ανάλυση των εμπειρογνωμόνων εντοπίζει τη ρίζα του προβλήματος στη λογική επιθυμία των αρχικών χρηστών συστημάτων ηλεκτρονικών υπολογιστών και των προμηθευτών τους να ελαχιστοποιήσουν το τότε πολύ υψηλό κόστος της μαγνητικής αποθήκευσης και του χρόνου επεξεργασίας, με τη χρήση μόνο δύο ψηφίων για την ένδειξη της ημερομηνίας. Έκτοτε, και για να διατηρηθεί η συμβατότητα μεταξύ παλαιών και νέων συστημάτων και να προστατευθούν τα στοιχεία των χρηστών και η ποιότητα των προγραμμάτων, η πρακτική αυτή διαδόθηκε στις επόμενες γενεές των συστημάτων. Περαιτέρω έρευνες εμπειρογνωμόνων έδειξαν ότι οι οικονομίες που επιτεύχθηκαν με την υιοθέτηση αυτής της προσέγγισης υπερβαίνουν ακόμη και το συνολικό κόστος που αντιμετωπίζουν τώρα για την αναθεώρηση της πρακτικής αυτής. Εν τούτοις, τώρα που ήρθε ο χρόνος να πληρώσουμε το λογαριασμό είναι, ως συνήθως, το κόστος μάλλον, παρά οι οικονομίες οι οποίες έγιναν κατά το παρελθόν, που προσελκύουν την προσοχή μας.

Ένα άλλο σημείο το οποίο επίσης χρειάζεται να αναγνωρισθεί, είναι ότι οι χρήστες του εξοπλισμού τεχνολογίας της πληροφορίας (ΤΠ) εκτελούν πολύ περισσότερες εργασίες προγραμματισμού από ότι η ίδια η βιομηχανία ΤΠ. Ως συνέπεια τούτου, τόσο οι χρήστες όσο και οι προμηθευτές, μετέχουν στην εκτέλεση των διορθώσεων που θα πρέπει να γίνουν για να διασφαλισθεί η συνέχεια και η ορθή λειτουργία των συστημάτων τους. Μια προσέγγιση για την αντιμετώπιση αυτού του σημαντικού προβλήματος είναι εκείνη, σύμφωνα με την οποία θα πρέπει να υπάρξει στενή συνεργασία και ένας βαθμός εμπιστοσύνης μεταξύ χρηστών και προμηθευτών.

Η Επιτροπή ανησυχεί σχετικά με την ευπροσβλητότητα των επιχειρήσεων, των υποδομών και των δημοσίων διοικήσεων, έναντι του προβλήματος ηλεκτρονικών υπολογιστών του έτους 2000, καθώς και για τις πιθανές συνέπειες για τους καταναλωτές. Η Επιτροπή εξέδωσε ανακοίνωση ((COM(98)102. )),στις 25 Φεβρουαρίου 1998, για να αντιληφθούν οι ενδιαφερόμενοι το πρόβλημα και όρισε τα μέτρα που θα πρέπει να ληφθούν για την αντιμετώπιση των ζητημάτων που σχετίζονται με το έτος 2000. Για να συμπληρώσει τις δραστηριότητες που αναλαμβάνονται από τον ιδιωτικό τομέα και τα κράτη μέλη, η Επιτροπή άρχισε να εφαρμόζει ορισμένες δραστηριότητες επί του θέματος αυτού, σε στενή συνεργασία με δραστηριότητες που αφορούν τον αντίκτυπο του ευρώ στην ΤΠ.

Δημιουργήθηκε μια διυπηρεσιακή ομάδα ειδικών καθηκόντων (task force) εντός της Επιτροπής, για να αντιμετωπίσει τον αντίκτυπο επί των εσωτερικών συστημάτων, τόσο του έτους 2000 όσο και της μετάβασης στο ευρώ, και οι εργασίες προχωρούν. Δεδομένης της σημασίας του ζητήματος, η task force, θα διευθύνεται από ομάδα εργασίας προεδρευόμενη στο ανώτατο επίπεδο από την Επιτροπή.

Για να ενισχυθεί η γενική συνειδητοποίηση και κινητοποίηση, οργανώθηκαν εκτεταμένες διαβουλεύσεις με δημόσιους και ιδιωτικούς τομείς το 1997, ώστε να εντοπιστούν οι κυριότερες προτεραιότητες για δράση και οι ρόλοι για τις επιχειρήσεις, τις ενώσεις, τις διοικήσεις και την ίδια την Κοινότητα.

Η Επιτροπή θα ενθαρρύνει και θα διευκολύνει την ανταλλαγή πληροφοριών και εμπειριών για τις πρωτοβουλίες σχετικά με το 2000 που θα αναληφθούν από τα κράτη μέλη και τις ευρωπαϊκές ενώσεις, ώστε να διαπιστωθεί πώς μπορούν να γίνουν συνεργασίες, ώστε να περιοριστεί η άσκοπη επανάληψη προσπαθειών και να αυξηθεί ο συνολικός αντίκτυπος.

Η Επιτροπή θα είναι σε επαφή με τους ευρωπαϊκούς και διεθνείς οργανισμούς, που είναι αρμόδιοι για τη ρύθμιση ή εποπτεία των τομέων υποδομής, με σημαντική διασυνοριακή επίδραση (χρηματοοικονομικός, τηλεπικοινωνίες, ενέργεια, μεταφορές) ώστε να ανταλλαγούν πληροφορίες σχετικά με τις αντίστοιχες δραστηριότητες και να διαπιστωθεί που μπορεί να απαιτείται συνεργασία.

H Επιτροπή διατηρεί ένα χώρο Web σχετικά με το πρόβλημα του έτους 2000 για τους ηλεκτρονικούς υπολογιστές και τον αντίκτυπο του ευρώ στην ΤΠ (http://www.ispo.cec.be/y2keuro). Ο χώρος αυτό παρέχει πρόσβαση σε πληροφορίες σχετικά με δραστηριότητες σε διάφορους οικονομικούς τομείς και κράτη μέλη, σημεία παροχής συμβουλών για συγκεκριμένες πλευρές του προβλήματος, και κόμβους προς άλλους χώρους Web καθώς και προς όλα τα έγγραφα και τις εκθέσεις που έχουν παραχθεί από την Επιτροπή για το θέμα αυτό.

Η Επιτροπή θα συζητήσει το θέμα του έτους 2000 και τις επιπτώσεις του μέσω όλων των καταλλήλων επαφών που διατίθενται στη βιομηχανία και τα κράτη μέλη. Ειδικότερα, θα δοθεί προσοχή στον αντίκτυπο και στην προπαρασκευή των τομέων υποδομής, τον αντίκτυπο στους καταναλωτές και τις μικρομεσαίες επιχειρήσεις (ΜΜΕ), και το δυνητικό αντίκτυπο της λειτουργίας της εσωτερικής αγοράς, συμπεριλαμβανόμενης της οικονομικής και νομισματικής ένωσης.

Η Επιτροπή, μαζί με τα κράτη μέλη, θα παρακολουθήσει την πρόοδο, θα ανταλλάξει πληροφορίες, και θα επισημάνει τη καλύτερη τακτική κατά τις τακτικές εκθέσεις προς στο Συμβούλιο σχετικά με την πρόοδο της Κοινότητας προς την ετοιμότητα για το έτος 2000 και τα σχετικά με το θέμα αυτό ζητήματα.

Η Επιτροπή θα εξετάσει, στο πλαίσιο των πολιτικών της, όπως εκείνες που αφορούν τη βιομηχανία, τις ΜΜΕ, τους καταναλωτές και την κατάρτιση, κατά πόσο θα μπορούσε να υπάρξει μια περαιτέρω συμβολή στη συνειδητοποίηση και αντιμετώπιση των συνδεομένων με το έτος 2000 προβλημάτων.

Εντός της ίδιας της Επιτροπής, το καλούμενο πρόβλημα της χιλιετηρίδας το χειρίζεται η διεύθυνση πληροφορικής για όσον αφορά τις κεντρικές του πλευρές και κάθε γενική διεύθυνση σε ότι αφορά τα δικά της συστήματα πληροφορικής.

Από τα μέσα του 1996, η συνειδητοποίηση του προβλήματος τους έτους 2000 προωθείται συνεχώς από τη Διεύθυνση Πληροφορικής εντός της Επιτροπής. Στις αρχές του 1997 συστάθηκαν ομάδες εργασίας για την υποστήριξη της ανάλυσης και των λύσεων που θα πρέπει να δοθούν στα εντοπισθέντα προβλήματα, και στο τέλος τους 1997 άρχισε τις εργασίες της μια ομάδα επαφής μεταξύ των υπηρεσιών πληροφορικής των διαφόρων θεσμικών οργάνων.

Το 1997 ορίστηκε το εύρος εφαρμογής του σχεδίου και διατέθηκαν οι αναγκαίοι πόροι. Το 1998 θα αποτελέσει το έτος προσδιορισμού και επίλυσης πιθανών προβλημάτων και το 1999 θα είναι το κρίσιμο έτος δοκιμής και εφαρμογής των λύσεων. Το σχέδιο ( Έτος 2000) εντός της Επιτροπής ακολουθεί την κατά φάσεις προσέγγιση, που εφαρμόζεται ευρέως στον ιδιωτικό και τον δημόσιο τομέα συμπεριλαμβανομένων των μέτρων αντιμετώπισης κινδύνων.

Σε ότι αφορά την πρόληψη της διάδοσης νέων ιών, η Επιτροπή αναβαθμίζει διαρκώς το λογισμικό της κατά των ιών που χρησιμοποιείται μετά από προσβολές από ιούς. Η προστασία έναντι ιών ηλεκτρονικών υπολογιστών απαιτεί μια διαρκή προσπάθεια συνειδητοποίησης των επαγγελματιών και των χρηστών της ΤΠ. Απαιτεί επίσης μια διαρκή ενημέρωση της τεχνολογίας ανίχνευσης και καταστροφής των ιών ηλεκτρονικών υπολογιστών. Εντός της Επιτροπής, το γραφείο ασφάλειας και η διεύθυνση πληροφορικής οργανώνουν σε τακτική βάση εργασίες συνειδητοποίησης σε συνεργασία με όλες τις υπόλοιπες γενικές διευθύνσεις. Το λογισμικό κατά των ιών βρίσκεται σε διαρκή εξέλιξη και συνεχώς αξιολογείται, ενημερώνεται και αναβαθμίζεται. Οι αναγκαίες κατευθυντήριες γραμμές για χρήση αναπτύσσονται για όλα τα συστήματα ΤΠ.